Document ID: 32006D0257

ΑΠΌΦΑΣΗ ΤΗΣ ΕΠΙΤΡΟΠΉΣ
της 9ης Φεβρουαρίου 2006
για τροποποίηση της απόφασης 96/335/ΕΚ σχετικά με τη θέσπιση ευρετηρίου και κοινής ονοματολογίας των συστατικών που χρησιμοποιούνται στα καλλυντικά προϊόντα
(Κείμενο που παρουσιάζει ενδιαφέρον για τον ΕΟΧ)
(2006/257/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 76/768/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθεσιών των κρατών μελών των αναφερομένων στα καλλυντικά προϊόντα (1), και ιδίως το άρθρο 5α παράγραφος 3 και το άρθρο 7 παράγραφος 2,
Μετά τη γνωμοδότηση της επιστημονικής επιτροπής καλλυντικών προϊόντων και μη διατροφικών προϊόντων προοριζομένων για τους καταναλωτές,
Εκτιμώντας τα ακόλουθα:
(1)
Σύμφωνα με τις πληροφορίες που παρέσχε η αντίστοιχη βιομηχανία, πρέπει να ενημερωθεί το ευρετήριο και η κοινή ονοματολογία των συστατικών τα οποία χρησιμοποιούνται στα καλλυντικά προϊόντα και περιλαμβάνονται στο παράρτημα της απόφασης 96/335/ΕΚ (2).
(2)
Το μέρος I του παραρτήματος της απόφασης 96/335/ΕΚ πρέπει να επικαιροποιηθεί ώστε να εξασφαλιστεί η επιστημονική ακρίβεια και εγκυρότητα ορισμένων υφιστάμενων καταχωρίσεων, καθώς και νέων καταχωρίσεων, και να βελτιωθούν οι βοτανικές καταχωρίσεις, καθώς και οι ορισμοί και οι κατηγορίες δράσεων.
(3)
Έχει αποδειχθεί αναγκαία η ουσιαστική αναθεώρηση των συμβάσεων οι οποίες χρησιμοποιούνται στην ονοματολογία και περιλαμβάνονται στο παράρτημα της απόφασης 96/335/ΕΚ, προκειμένου να καταστούν σαφέστερες και να προσαρμοστούν στις αλλαγές της διεθνούς ονοματολογίας συστατικών των καλλυντικών προϊόντων (International nomenclature of cosmetic ingredients - INCI).
(4)
Ο κατάλογος των συντομογραφιών που περιλαμβάνεται στο παράρτημα της απόφασης 96/335/ΕΚ πρέπει να προσαρμοστεί ώστε να ληφθεί υπόψη η καταχώριση νέων συστατικών στο ευρετήριο.
(5)
Η απόφαση 96/335/ΕΚ πρέπει, ως εκ τούτου, να τροποποιηθεί ανάλογα.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για τα καλλυντικά προϊόντα,
ΑΠΟΦΑΣΙΖΕΙ:
Άρθρο μόνο
Το παράρτημα της απόφασης 96/335/ΕΚ τροποποιείται σύμφωνα με το παράρτημα της παρούσας απόφασης.
Βρυξέλλες, 9 Φεβρουαρίου 2006.

Labels: 1
19